Document ID: 32008R0868

ΚΑΝΟΝΙΣΜΌΣ (ΕΚ) αριθ. 868/2008 ΤΗΣ ΕΠΙΤΡΟΠΉΣ
της 3ης Σεπτεμβρίου 2008
περί του δελτίου εκμεταλλεύσεως που πρέπει να χρησιμοποιείται για τη διαπίστωση των εισοδημάτων στις γεωργικές εκμεταλλεύσεις και για την ανάλυση της οικονομικής λειτουργίας των εκμεταλλεύσεων αυτών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό αριθ. 79/65/ΕΟΚ του Συμβουλίου, της 15ης Ιουνίου 1965, περί δημιουργίας δικτύου γεωργικής λογιστικής πληροφορήσεως επί των εισοδημάτων και της οικονομικής λειτουργίας των γεωργικών εκμεταλλεύσεων στην Ευρωπαϊκή Οικονομική Κοινότητα (1), και ιδίως το άρθρο 6 παράγραφος 2, το άρθρο 7 παράγραφος 3 και το άρθρο 12 παράγραφος 2,
Εκτιμώντας τα ακόλουθα:
(1)
Τα λογιστικά στοιχεία που αναφέρονται στο άρθρο 7 του κανονισμού αριθ. 79/65/ΕΟΚ και συλλέγονται βάσει του δελτίου εκμετάλλευσης, το οποίο συντάσσεται για τη διαπίστωση, κατά τρόπο αξιόπιστο, των εισοδημάτων στις γεωργικές εκμεταλλεύσεις, πρέπει να είναι όμοια, ως προς τη φύση, τον ορισμό και τη μορφή παρουσίασής τους, οποιαδήποτε κι αν είναι τα λογιστικά δεδομένα των εκμεταλλεύσεων. Για λόγους απλούστευσης και ευκολίας ανάγνωσης των δεδομένων, πρέπει να προβλεφθεί επίσης ότι αυτό το ατομικό δελτίο θα περιλαμβάνει συμπληρωματικά στοιχεία και λεπτομέρειες, τα οποία ανταποκρίνονται στις ιδιαίτερες ανάγκες που επιβάλλει η ανάλυση της οικονομικής λειτουργίας των γεωργικών εκμεταλλεύσεων που επιλέγονται σύμφωνα με το άρθρο 11 του ίδιου κανονισμού. Στην περίπτωση αυτή το δελτίο εκμετάλλευσης πρέπει επίσης να θεωρείται ότι αποτελεί το ειδικό έντυπο εκμετάλλευσης που αναφέρεται στο άρθρο 12 παράγραφος 1.
(2)
Ο κανονισμός (ΕΟΚ) αριθ. 2237/77 της Επιτροπής, της 23ης Σεπτεμβρίου 1977, περί του δελτίου εκμεταλλεύσεως που πρέπει να χρησιμοποιείται για τη διαπίστωση των εισοδημάτων στις γεωργικές εκμεταλλεύσεις (2), θέσπισε τους κανόνες που αφορούν τη συλλογή των λογιστικών στοιχείων.
(3)
Τα στοιχεία που συγκεντρώνονται βάσει του δελτίου εκμετάλλευσης πρέπει να λαμβάνουν υπόψη την πείρα που έχει αποκτηθεί από την εποχή της δημιουργίας του δικτύου και την εξέλιξη της κοινής γεωργικής πολιτικής και πρέπει να αντιστοιχούν στους ορισμούς που αναφέρονται στους σχετικούς κανονισμούς, και συγκεκριμένα στον κανονισμό (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (3), στον κανονισμό (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς (4), στον κανονισμό (ΕΚ)) αριθ. 1698/2005 του Συμβουλίου, της 20ής Σεπτεμβρίου 2005, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (5), στον κανονισμό (ΕΚ) αριθ. 1083/2006 του Συμβουλίου, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) αριθ. 1260/1999 (6), όσον αφορά τις επιλέξιμες περιοχές για στήριξη από τα διαρθρωτικά ταμεία, και στον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (7).
(4)
Ως εκ τούτου, πρέπει να προσαρμοστεί ο κανονισμός (ΕΟΚ) αριθ. 2237/77 σε συνάρτηση με την εξέλιξη της κοινής γεωργικής πολιτικής, τη φύση των απαιτούμενων πληροφοριών για την ανάλυση των στοιχείων και τις τεχνικές κοινοποίησης των πληροφοριών που έχουν διαπιστωθεί από τότε που εκδόθηκε ο ανωτέρω κανονισμός. Για λόγους σαφήνειας και ορθολογισμού, είναι σκόπιμη η αντικατάσταση του εν λόγω κανονισμού.
(5)
Τα συμπληρωμένα δελτία εκμετάλλευσης πρέπει να κοινοποιούνται στην Επιτροπή από τον σύνδεσμο που έχει ορίσει κάθε κράτος μέλος, σύμφωνα με το άρθρο 6 του κανονισμού αριθ. 79/65/ΕΟΚ. Προς τούτο, πρέπει να προβλεφθεί ότι ο σύνδεσμος έχει τη δυνατότητα να κοινοποιεί τις σχετικές πληροφορίες απευθείας στην Επιτροπή μέσω του πληροφοριακού συστήματος που εγκαθιστά η Επιτροπή και να προβλεφθεί ότι το σύστημα αυτό επιτρέπει την ηλεκτρονική ανταλλαγή των απαιτούμενων πληροφοριών βάσει των υποδειγμάτων που τίθενται στη διάθεση του συνδέσμου μέσω του εν λόγω συστήματος. Πρέπει επίσης να προβλεφθεί ότι η Επιτροπή ενημερώνει τα κράτη μέλη για τους γενικούς όρους λειτουργίας του πληροφοριακού συστήματος μέσω της κοινοτικής επιτροπής του δικτύου γεωργικής λογιστικής πληροφόρησης.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της κοινοτικής επιτροπής του δικτύου γεωργικής λογιστικής πληροφόρησης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Δελτία εκμετάλλευσης και λογιστικά στοιχεία
1. Η φύση και η μορφή παρουσίασης των λογιστικών στοιχείων που είναι αναγκαία για την κατ’ έτος διαπίστωση των εισοδημάτων στις γεωργικές εκμεταλλεύσεις και για την ανάλυση της οικονομικής λειτουργίας τους σύμφωνα με τα κεφάλαια ΙΙ και ΙΙΙ του κανονισμού αριθ. 79/65/ΕΟΚ καθορίζονται στο παράρτημα Ι του παρόντος κανονισμού.
2. Οι ορισμοί και οι οδηγίες που σχετίζονται με τα αναφερόμενα στην παράγραφο 1 στοιχεία καθορίζονται στο παράρτημα II.
Άρθρο 2
Κοινοποιήσεις στην Επιτροπή
1. Τα δελτία εκμετάλλευσης και τα στοιχεία που αναφέρονται στο άρθρο 1 διαβιβάζονται στην Επιτροπή από τον σύνδεσμο που αναφέρεται στο άρθρο 6 του κανονισμού αριθ. 79/65/ΕΟΚ μέσω του πληροφοριακού συστήματος που εγκαθιστά η Επιτροπή και τίθεται στη διάθεση των κρατών μελών για την ηλεκτρονική ανταλλαγή των πληροφοριών.
2. Τα κράτη μέλη ενημερώνονται για τους γενικούς όρους λειτουργίας του πληροφοριακού συστήματος που αναφέρεται στην παράγραφο 1 μέσω της κοινοτικής επιτροπής του δικτύου γεωργικής λογιστικής πληροφόρησης.
Η μορφή και το περιεχόμενο του δελτίου εκμετάλλευσης καθορίζονται βάσει υποδείγματος και των οδηγιών που είναι αναγκαίες για τη σύνταξή του. Το υπόδειγμα αυτό προσαρμόζεται και επικαιροποιείται από την Επιτροπή μέσω του πληροφοριακού συστήματος, μετά από ενημέρωση της επιτροπής που αναφέρεται στο πρώτο εδάφιο.
Άρθρο 3
Κατάργηση
Ο κανονισμός (ΕΟΚ) αριθ. 2237/77 καταργείται.
Οι παραπομπές στον καταργούμενο κανονισμό νοούνται ως παραπομπές στον παρόντα κανονισμό σύμφωνα με τον πίνακα αντιστοιχίας που εμφαίνεται στο παράρτημα ΙΙΙ.
Άρθρο 4
Έναρξη ισχύος
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από τη λογιστική χρήση 2009.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Σεπτεμβρίου 2008.

Labels: 19
6